Doiteronomio 34 | Beibele Inthaneteng | Phetolelo ya Lefase le Lefsa
34 Ke moka Moshe a rotogela leganateng la Moaba Thabeng ya Nebo,+ ntlheng ya Pisiga,+ yeo e lebanego le Jeriko.+ Jehofa a mmontšha naga ka moka, e lego ya Gileada go fihla ka ya Dani,+ 2 le ya Nafutali ka moka, le ya Efuraime le Manase, le naga ka moka ya Juda go fihla ka lewatle la ka bodikela,+ 3 a mmontšha le Negebe+ le Selete+ sa Jorodane, molala wa Jeriko, e lego motse wa mepalema,+ go fihla ka Tsoare.+ 4 Jehofa a iša pele a re go yena: “Ye ke naga yeo ke enetšego Aborahama, Isaka le Jakobo ka yona, ka re: ‘Ke tla e nea peu ya gago.’+ Ke go bontšhitše yona ka mahlo a gago, ka ge o ka se tshelele ka mošola.”+ 5 Ka morago ga moo Moshe mohlanka wa Jehofa+ a hwela moo nageng ya Moaba go ya le kamoo Jehofa a laetšego ka gona.+ 6 Modimo a mmoloka ka moeding wo o lego nageng ya Moaba go lebana le Bethe-peoro;+ go ba go fihla le lehono ga go yo a tsebago lebitla la gagwe.+ 7 Moshe o hwile a na le nywaga e lekgolo-masomepedi (120).+ Mahlo a gagwe a be a se a swifala,+ e bile o be a sa na le matla.+ 8 Bana ba Isiraele ba llela Moshe ka matšatši a masometharo ba le leganateng la Moaba.+ Mafelelong nako ya go llela Moshe e ile ya fela. 9 Joshua morwa wa Nuni yena o be a tletše moya wa bohlale,+ ka gobane Moshe o be a ile a mmea diatla;+ bana ba Isiraele ba ile ba mo theetša gomme ba dira feela bjalo ka ge Jehofa a be a laetše Moshe.+ 10 Eupša Isiraeleng ga se gwa ka gwa ba le moporofeta yo a etšago Moshe,+ yoo Jehofa a bego a mo tseba gabotse,*+ 11 yoo ka yena Jehofa a dirilego dipontšho ka moka le mehlolo yeo a bego a mo romile go e dira nageng ya Egipita go Farao, go bahlanka ba gagwe ka moka le nageng ya gagwe ka moka,+ 12 a dira le ditiro ka moka tše dikgolo le tše di makatšago tšeo Moshe a di dirilego ka seatla se matla pele ga mahlo a Baisiraele ka moka.+
Phetolelo ya lentšu ka lentšu e re, “a mo tseba ba lebantše difahlego.”